Trier-film på eksklusiv kritikerliste
Det går fortsatt gjetord om den norske filmen, halvannet år etter at den hadde premiere under filmfestivalen i Cannes. «Oslo 31. August» er sett av over 150.000 på kino i Frankrike, den best besøkte norske filmen der noensinne. I januar settes filmen opp på ny i Frankrike på 130 kinoer landet rundt. Og nå kommer det anerkjennelse fra «høyeste filmhold» i USA. Den legendariske filmanmelderen Roger Ebert leverer hvert år en topp ti-liste som filmfans verden over kaster seg over og diskuterer. Og blant storfilmer (med gigantbudsjett) som «Life of Pi», «Argo» og Steven Spielbergs «Lincoln» har Ebert ryddet plass til Joachim Triers film. - Det er jo veldig hyggelig at Ebert som stort sett hyller større amerikanske filmer trekker frem en liten film fra Oslo på listen sin, sier Joachim Trier til VG. Kjetil Lismoen i bransjebladet Rushprint sier Ebert ikke er en «hvemsomhelst» i amerikansk media. - Han er en av de mest innflytelsesrike anmelderne. Han er en anmelder som veldig mange alminnelige filminteresserte forholder seg til, det er antakelig ingen andre anmeldere i USA som har så mange lesere, sier Lismoen. - Hva kan det ha å si for «Oslo 31. August.» i USA? - Det er viktig for en såpass «liten» film. Mange tusen amerikanere blir oppmerksom på filmen, folk som ikke hadde hørt om den uten omtalen. Muligheten for at flere ser den på DVD øker selvsagt. Det er ingen som på samme måte kan fremheve filmer og gi dem oppmerksomhet som Ebert. «Oslo 31. August» er sammen med kinesiske «Tao jie» den eneste ikke-amerikanske filmen på listen. Roger Ebert er av Forbes beskrevet som «den mektigste synseren» i USA, og han var den første filmkritikeren noen sinne som har vunnet Pulitzer-prisen. Han mistet taleevnen etter en kreft-operasjon i 2006, men skriver fortsatt filmanmeldelser som leses av millioner.Samtidig som Eberts hyllest blir kjent har New York Times' kritikere publisert listene sine over filmer de mener burde få Oscar-nominasjon. Anmelderen Manohla Dargis lister opp Joachim Trier og Eskil Vogt som verdige til en Oscar-nominasjon i kategorien «beste tilrettelagte filmmanus». Det samme mente bransjebladet LA Weekly, som skrev en artikkel om hvorfor «Oslo 31. August» burde bli Oscar-nominert i slutten av November. - Vi blir selvfølgelig aldri nominert, men gøy allikevel, sier Trier med et smil.
En av USAs mest anerkjente filmkritikere har valgt seg ut «Oslo 31. August» som en av årets beste filmer.